7.6.2023
MT
Il-Ġurnal Uffiċjali tal-Unjoni Ewropea
C 199/17
Il-valur tal-pH tal-laħam (imkejjel fuq l-M. longissimus dorsi) huwa fil-limiti tal-kwalità normali għall-majjal (pH1 > 6,0 u pH2 bejn 5,5 u 6,1), b’kulur tal-laħam ta’ CIE L* < 50 u CIE a* > 15.
Il-“Meso turopoljske svinje” għandu kulur aktar ħamrani u aktar skur, struttura muskolari aktar kompatta u inqas tnixxija mill-wiċċ mill-majjal tal-produzzjoni standard.
Għandu grad intrinsikament ogħla ta’ akkumulazzjoni ta’ xaħam, speċjalment fil-parti taħt il-ġilda u bejn il-muskoli.
It-tessut xaħmi mkessaħ huwa sod, u ta’ lewn abjad ileqq.
Meta jiġi kkunsmat, il-laħam imsajjar ikollu konsistenza elastika u mmerrqa, mimli togħma u aroma speċifika mixxaħam imdewweb tal-laħam.
3.3.
Għalf (għall-prodotti li joriġinaw mill-annimali biss) u materja prima (għall-prodotti pproċessati biss) Matul il-perjodu tat-treddigħ, mill-età ta’ 3 ġimgħat sa madwar 10 ijiem wara l-ftim, il-qżieqeż jistgħu jiġu mitmugħin taħlita lesta ta’ għalf għall-ħnieżer li jreddgħu b’mill-inqas 18 % proteina mhux raffinata, u b’mill-inqas 16 % proteina mhux raffinata sal-bidu tat-tismin.
Wara l-ftim, sakemm jibda t-tismin, l-għalf kompost prodott fir-razzett jista’ jintuża wkoll biex jiġu mitmugħa l-qżieqeż, li l-bażi tiegħu (minimu ta’ 70 %) hija magħmula minn ċereali (qamħirrum, xgħir, qamħ, tritikal) b’suppliment ta’ proteini u vitamini u minerali meħtieġa għal dieta bbilanċjata.
Il-qżieqeż jiġu mitmugħa ikliet, u jrid ikollhom disponibbli f’kull mument provvista suffiċjenti ta’ ilma tax-xorb frisk.
Waqt it-trobbija, il-qżieqeż irid ikollhom aċċess għal għalf oħxon.
It-tismin jibda mill-età ta’ bejn 4 u 6 xhur.
Il-ħnieżer tas-simna jingħataw taħlita ta’ ħaxix u sorsi naturali oħra ta’ ikel disponibbli lokalment (ħxejjex aromatiċi, frott tas-siġar, frott selvaġġ, għeruq, tuberi, faqqiegħ, insetti, dud, bebbux, qxur, eċċ.), li jsibuh billi jirgħu u jħaffru, b’suppliment ta’ għalf ta’ kuljum biex jissupplimenta t-tismin.
Mill-inqas 75 % tas-suppliment tal-konċentrat irid ikun magħmul minn ċereali, b’suppliment ta’ proteini u vitamini u minerali meħtieġa għal dieta bbilanċjata (minimu ta’ 12 % proteini mhux raffinati).
Il-konsum massimu ta’ kuljum ta’ dan l-għalf huwa limitat għal 2 % tal-piż ħaj tal-annimal, jew eċċezzjonalment għal sa 3 % f’każ ta’ diżastri naturali (nixfiet, għargħar, maltempati bis-silġ, eċċ.) meta r-ragħa ma jkunx possibbli.
Irid ikun hemm disponibbli suppliment ta’ għalf oħxon għall-ħnieżer tas-simna: alfalfa u ħuxlief tal-alfalfa friski, taħlitiet ta’ silla/ħaxix, silaġġ tal-ħuxlief, qara’ aħmar, ġdur, ħxejjex tal-brassika, patata, ħurrieq, frott u ħxejjex, nuħħala tal-qamħ, u polpa tal-pitravi.
L-għalf kollu – ħlief l-għalf li għalih ma tistax tiġi prodotta kwantità suffiċjenti (supplimenti ta’ proteini, minerali u vitamini) minħabba limitazzjonijiet lokali, jew li ma jistax jinkiseb lokalment minħabba diżastri naturali – irid jiġi miż-żona ġeografika tal-produzzjoni.
Eċċezzjonalment, f’każ ta’ diżastri naturali (nixfiet, għargħar, maltempati bissilġ) li jipprevjenu l-produzzjoni tal-għalf meħtieġ fiż-żona definita, l-istess tip ta’ għalf jista’ jinkiseb minn żoni oħra, li għalihom is-sid jeħtieġlu jipprovdi evidenza dokumentata.
L-ammont massimu ta’ għalf li jista’ jiġi minn barra ż-żona ġeografika msemmija fil-punt 4 ma jistax jaqbeż il-50 % tal-materja niexfa fuq bażi annwali....
3.4.
Passi speċifiċi tal-produzzjoni li jridu jsiru fiż-żona ġeografika ddefinita L-istadji kollha tal-produzzjoni tal-“Meso turopoljske svinje”, inklużi t-twellid u t-trobbija, it-tismin u l-iskarnar talħnieżer, iridu jsiru fiż-żona ġeografika msemmija fil-punt 4.
Eċċezzjonalment, l-annimali għat-tnissil jistgħu jiġu minn barra ż-żona ddefinita jekk ikun hemm rekwiżiti żootekniċi ġġustifikati (eż. l-introduzzjoni ta’ demm ġdid).
L-istabbilimenti kollha rreġistrati jew approvati involuti fil-katina tal-produzzjoni tal-“Meso turopoljske svinje” (farms u biċċeriji) iridu jkunu jinsabu fiż-żona ġeografika ddefinita.
3.5.
Regoli speċifiċi dwar it-tqattigħ, it-taħkik, l-ippakkjar, eċċ.
Il-“Meso turopoljske svinje” jista’ jinbiegħ bħala laħam imkessaħ (frisk) jew iffriżat, bil-biċċa jew imqatta’, bl-ingrossa jew imballat.